31993R0717
L 074/45
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 717/93 НА КОМИСИЯТА
от 26 март 1993 година
за изменение на Регламент (ЕИО) № 3076/78 относно вноса на хмел от страни, които не са членки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1696/71 на Съвета от 26 юни 1971 г. за общата организация на пазара на хмел (1), последно изменен с Регламент (ЕИО) № 3124/92 (2), и по-специално член 5, параграф 3 от него,
като има предвид, че съгласно член 1, параграф 2 от Регламент (ЕИО) № 3076/78 на Комисията от 21 декември 1978 г. относно вноса на хмел от страни, които не са членки (3), последно изменен с Регламент (ЕИО) № 2940/92 (4), хмелът, внасян от страни, които не са членки, трябва да се придружава от атестат за еквивалентност; като има предвид, че временна дерогация - под формата на удостоверение за проверка - се дава на някои страни, които не са изброени в приложението към Регламент (ЕИО) № 3077/78 на Комисията от 21 декември 1978 г. относно равностойността на удостоверенията, придружаващи хмел, внесен от страни, които не са членки, със сертификатите на Общността (5), последно изменен с Регламент (ЕИО) № 2238/91 (6); като има предвид, че тези удостоверения за проверка предоставят само много малко информация по отношение на характеристиките на продукта и никаква информация относно неговия произход и годината на събиране на реколтата; като има предвид, че следователно трябва да се предвиди хмелът, внасян с удостоверение за проверка и продуктите от хмел, приготвени от такъв хмел, да не бъдат обхванати от процедура по сертифициране;
като има предвид, че мерките, предвидени в настоящия регламент, са в съответствие със становището на Управителния комитет по хмела,
ПРИЕ НАСТОЯЩИЯ РЕГЛАМЕНТ:
Член 1
Към член 4, параграф 1 от Регламент (ЕИО) № 3076/78 се добавя следната алинея:
„Хмелът, внасян с удостоверение за проверка и продуктите от хмел, приготвени от такъв хмел, внасяни с такова удостоверение, не могат да бъдат обхванати от процедура по сертифициране.“
Член 2
Настоящият регламент влиза в сила от седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 март 1993 година.